Singapura setuju lanjut penangguhan RTS
SINGAPURA: Singapura bersetuju untuk terus melanjutkan penangguhan projek Sistem
Transit Aliran Ringan Johor Bahru-Singapura (RTS) sehingga 31 Julai 2020. Menteri Pengangkutan, Khaw Boon Wan berkata, atas permintaan Malaysia,
“kita telah bersetuju untuk melanjutkan lagi penangguhan untuk kali ketiga dan
terakhir.” Beliau berkata, projek RTS itu telah ditangguhkan sejak 1 April 2019 bagi
membolehkan Malaysia meneliti semula projek berkenaan serta mengemukakan
cadangan untuk dipertimbangkan oleh Singapura. “Perbincangan dua hala mengenai cadangan Malaysia itu aktif dijalankan
sejak berbulan lamanya. Kelancaran itu bagaimana pun telah dijejaskan oleh
pelbagai perkembangan, termasuk perubahan kerajaan di Malaysia. “Ini disukarkan lagi dengan berlakunya (penularan) Covid-19,” katanya dalam
catatan terbaharu di laman Facebook beliau pada 2 Mei 2020. Mengulas selanjutnya, Khaw berkata memandangkan ini merupakan tempoh
lanjutan terakhir, beliau telah meminta pihak terbabit – Kementerian
Pengangkutan, Pihak Berkuasa Pengangkutan Darat dan SMRT Corp untuk segera
bekerjasama dengan rakan di Malaysia bagi memuktamadkan perbincangan dengan
lebih pantas. “Mujurlah, kita ada teknologi untuk terus berbincang dan berunding walaupun
tidak sama seperti perbincangan secara bersemuka. Namun ini tidak dapat
dielakkan kerana sekarang bukanlah tempoh biasa!” Khaw juga berharap untuk bersama rakan sejawatannya dari Malaysia, Datuk
Seri Dr Wee Ka Siong bagi menyaksikan “pemeteraian tiga perjanjian yang akan
membolehkan Projek RTS itu dimulakan.” Sementara itu dalam kenyataan berasingan, Kementerian Pengangkutan republik
itu berkata salah satu daripada tiga perjanjian itu merujuk kepada Perjanjian
Dua Hala RTS Link antara kedua-dua negara terbabit. Dua dokumen lain membabitkan Perjanjian Usaha Sama antara SMRT Corp
Singapura dan Prasarana Malaysia Bhd bagi mewujudkan syarikat usaha sama
operasi atau OpCo serta Perjanjian Konsesi dua negara berkenaan untuk melantik
OpCo itu sebagai operator RTS Link. – Bernama 
See author's posts
